**Duncan Edwards** (født 1. oktober 1936, død 21. februar 1958) var en britisk fotballspiller. Edwards var midtbanespiller i Manchester United, og ble regnet som den mest talentfulle av «Busby Babes», som dominerte engelsk fotball på siste halvdel av 1950-tallet. I tenårene fikk han kallenavnet «The Man Boy». Han døde i 1958, 21 år gammel, som følge av skadene han pådro seg i München-ulykken.

Ungdomstalentet
---------------

Edwards debuterte for United som 16-åring i april 1953. Sesongen etter var han tilnærmet fast på laget, og ble raskt anerkjent som et av ligaens aller største talenter. Han debuterte på det engelske landslaget i april 1955, 18 år og 183 dager gammel, og var med det Englands yngste landslagsspiller etter krigen – en rekord som sto i nesten 43 år før den ble slått av Michael Owen, og senere Wayne Rooney. Totalt spilte Edwards 18 A-landskamper, og scoret fem landslagsmål. Mange[*hvem?*] så for seg den unge midtbanespilleren som en fremtidig landslagskaptein.[]

Sagt om Duncan Edwards
----------------------

Bobby Charlton har sagt om Duncan Edwards: «Han er den eneste fotballspilleren som har fått meg til å føle meg underlegen». Dessuten har han sagt at han aldri har sett et større talent, hverken før eller siden. Matt Busby har sagt at Duncan var den eneste spilleren han ikke klarte å erstatte. Stanley Matthews sa at han var som en klippe i et stormfullt hav, og Bobby Moore sammenliknet han med Gibraltarfjellet. Tommy Docherty mente man kunne «glemme Best, Pelé og Maradona – Duncan Edwards var den største av alle».

Tragedie
--------

På klubbnivå rakk Edwards å spille 177 førstelagskamper for United. Han scoret 21 mål for klubben, og ble ligamester i 1955-56 og 1956-57. Hans siste kamp var kvartfinaleoppgjøret i Europacupen mot jugoslaviske Røde stjerne Beograd (Crvena zvezda) 5. februar 1958 – en kamp som endte 3-3. Dagen etter da laget var på vei hjem, måtte flyet mellomlande i München for å etterfylle drivstoff. Da flyet skulle ta av igjen inntraff en ulykke. Sju av Edwards' lagkamerater døde momentant. Edwards svevde mellom liv og død i 15 dager før han til slutt døde på sykehuset i München. Men først hadde han rukket å spørre assistentmanager Jimmy Murphy: «Hvilket klokkeslett er avspark mot Wolves på lørdag, Jim?»

I Dudley finnes en statue av Duncan Edwards, en minneplakett og kirken St. Francis' Church i Dudley har et vindu med Edwards avbildet i farget glass.

Karrierestatistikk
------------------

### Karriere som spiller (alle turneringer)

|  |  |  |  |
| --- | --- | --- | --- |
| **Lag** | **Kamper** | **Mål** | **Periode** |
| Englands flagg Manchester United | 177 | 21 | 1952–1958 |
| Englands flagg England | 18 | 5 | 1955–1958 |
| Totalt | 195 | 26 | 1952–1958 |

Meritter
--------

Manchester United
* Ligamester: 1955–56, 1956–57

Referanser
----------

1. 1 2   Find a Grave, Find a Grave-ID 5219951, besøkt 9. oktober 2017[Hentet fra Wikidata]
2. 1 2   Oxford Dictionary of National Biography[Hentet fra Wikidata]
3. ↑   www.transfermarkt.co.uk[Hentet fra Wikidata]
4. ↑  «Could Duncan Edwards Have Been the Greatest Player Ever?», bleacherreport.com, 18. juni 2013
5. ↑  «Duncan Edwards: The greatest footballer who ever lived?», Independent.co.uk, 6. februar 2008
6. ↑  «Duncan Edwards - A myth - or - Just a Marvel», thebusbyway.com, 20. februar 2011
7. ↑  «United greats: Duncan Edwards», manchestereveningnews.co.uk, 6. juli. 2014
8. ↑  *Manchester United: A Thematic Study* av David L. Andrews, utdrag på books.google.no.
9. ↑  «Duncan Edwards: A legend remembered», BBC.co.uk, 25. januar 2008.
10. ↑  Goal.com's Top 50 English Players: Duncan Edwards, Goal.com

Eksterne lenker
---------------

* (en) Duncan Edwards – kategori av bilder, video eller lyd på Commons Rediger på Wikidata

* (en) Duncan Edwards – galleri av bilder, video eller lyd på Commons Rediger på Wikidata
* (en) Duncan Edwards på Internet Movie Database Rediger på Wikidata
* (en) Duncan Edwards – FIFA Rediger på Wikidata

* (en) Duncan Edwards – Transfermarkt Rediger på Wikidata

* (en) Duncan Edwards – national-football-teams.com Rediger på Wikidata

* (en) Duncan Edwards – FootballDatabase.eu Rediger på Wikidata

* (en) Duncan Edwards – EU-Football.info Rediger på Wikidata
* (en) Nettside om Duncan Edwards
* (en) Kampstatistikk for Duncan Edwards Arkivert 5. oktober 2017 hos Wayback Machine. på stredfordend.co.uk
* (no) Profil på united.no

|  |  |
| --- | --- |
| Oppslagsverk/autoritetsdata | Geni **·** VIAF **·** LCCN
 |